Egpaar in hul kafee vermoor  Argieffoto: Kent Williamson ŉ Egpaar wat die eienaars van ŉ kafee in Christiana, Noordwes is, se liggame is Sondag in die kafee aangetref. Volgens brig. Sebata Mokgwabone, polisiewoordvoerder, is die liggame van die egpaar, vermoedelik in hul 70’s, omstreeks 8:00 in die winkel gekry. Die polisie in Christiana ondersoek twee sake van moord. “Die motief vir die voorval is onbekend en in dié stadium is niemand nog in hegtenis geneem nie. Die ondersoek duur voort.” Geen verdere besonderhede is in dié stadium bekend nie. Mokgwabone het gesê die egpaar se name sal bekend gemaak word sodra hulle amptelik uitgeken is en al hul naasbestaandes van hul dood in kennis gestel is.